**ДОКЛАД**

**ЗА ДЕЙНОСТТА НА СПЕЦИАЛИЗИРАНИЯ НАКАЗАТЕЛЕН СЪД ПРЕЗ 2018 ГОДИНА**

 Докладът отчита работата на Специализирания наказателен съд, в изпълнение на задълженията по чл.117, ал.1 от Конституцията на Република България - защита на правата и законните интереси на гражданите, юридическите лица и държавата, при спазване изискванията на чл.7 и чл. 8 от Закона за съдебната власт - справедливо и безпристрастно правосъдие, без нарушаване на принципа на равнопоставеност на страните.

Към 31.12.2018 г. щатната численост на съда наброява 21 съдии /в т.ч. председател и трима заместник-председатели, един от които е и. ф. председател и 50 съдебни служители, формиращи общата и специализирана администрация. В Специализирания наказателен съд понастоящем има 2 незаети щатни бройки на магистрати и няма незаети щатни бройки за съдебни служители. На 04.06.2018 г. председателят на Специализирания наказателен съд – съдия Георги Ушев встъпи като Председател на Апелативния специализиран наказателен съд, на която длъжност е назначен с Решение на Съдийската колегия на ВСС по Протокол № 29/18.07.2017 г. С Решение на Съдийската колегия на ВСС по Протокол № 19/12.06.2018 г. бе определена за изпълняващ функциите Председател на Специализирания наказателен съд – съдия Мариета Неделчева.

Утвърдената действаща структура на администрацията на съда обхваща:

Обща администрация, състояща се от съдебен администратор, главен счетоводител, счетоводител, шофьор - домакин, статистик и касиер, системни администратори и хигиенист. Разпределена е в три звена – „Финансова дейност и снабдяване“, „Стопанисване и управление на съдебното имущество“ и „Информационно обслужване, статистика и информационни технологии“ – общо 8 служители.

Специализираната администрация е разпределена в службите: „Съдебни помощници“, „Регистратура“, „Регистратура за класифицирана информация“, „Служител по сигурността на информацията“, „Съдебно деловодство“, „Съдебни секретари“ и „Архив“ – общо 42 служители.

През 2018 година се проведоха две инвентаризации за наличността на делата в деловодството и на деловодната система, инвентаризация на имуществото, проверка на регистратурата за класифицирана информация, както и такава за наличността на веществените доказателства.

В Специализирания наказателен съд няма съдии и служители с наложени дисциплинарни наказания. Всички съдии са атестирани от Висшия съдебен съвет, като 18 от тях са с най-високата комплексна оценка „много добра“, а един – с „добра“. С ранг „съдия във ВКС и ВАС“ са 17 от съдиите в Специализирания наказателен съд. През 2018 година комисия в състав от двама съдии и съдебния администратор на съда атестираха всички съдебни служители и 9 от тях бяха повишени в по-горен ранг.

През 2018 година беше извършена една проверка от АСНС разпоредена от Председателя на АСНС – съдия Георги Ушев –със Заповед №59/24.08.2018 г. за спазване на процесуалните срокове по чл. 411д, ал. 2 НПК, чл. 271 НПК, ал.10 от НПК, чл. 308 НПК и чл.243 от НПК, както и по спазване изискванията на Правилника за администрацията в съдилищата при обявяване на съдебните актове в деловодните книги. С изготвения доклад от съдия Веселина Вълева от 28.10.2018 г. е констатирано, че през проверявания период няма допуснати съществени пропуски в работата на Специализирания наказателен съд като цяло. Сочи се още, че от данните се извежда устойчива тенденция по спазване на сроковете по чл.411д, ал.2 от НПК и чл.382, ал.2 от НПК. Делата се насрочват преобладаващо в рамките на предписаните срокове. Срокът по чл.271, ал.10 от НПК за насрочване на съдебните заседания също преимуществено се спазва. Констатираните от проверяващия отклонения от този срок е посочено, че представляват изключения и обичайно се дължат на причини, за които съдът не може да бъде упрекнат, като например използване на инструменти за призоваване, изискващи продължително време. Освен това се касае за превишаване на срока с до месец- два. В доклада се дава положителна оценка на практиката на съдиите в Специализирания наказателен съд да определят резервни дати за провеждане на съдебни заседания по делата. Отчетено е, че като цяло се спазват процесуалните срокове при изготвяне на мотивите към присъдите, като в много малък брой случаи са изготвяни с известно забавяне, което се дължи най-вече на големия обем на делата и тяхната изключителна фактическа и правна сложност.

В периода от 25.09.2018 г. до 12.10.2018 г. бе извършена комплексна планова проверка на Инспектората към Висшия съдебен съвет, вследствие на която е съставен Акт изх. №ПП-01-35/18 от 03.12.2018 г. /който не е влязъл в сила/ за резултатите от извършената комплексна планова проверка и тематична проверка „Анализ на причините за постановяване на оправдателни присъди за извършени от съдии, прокурори и следователи и лица, заемащи висши държавни длъжности, съгласно чл.2, т.1-38 ЗПИЛЗВДДД 8отм./, №ЛС-726/18.03.2014 г. на Главния прокурор, изменен и допълнен със Заповед № РД -04-279/02.10.2017 г. по Заповед №ПП-01-35/19.09.2018 г. на Главния инспектор на ИВСС. Комплексната планова проверка за СНС обхваща периода от 01.01.2016 г. до 31.12.2017 г. Изводите, направени вследствие на извършената проверка, са групирани по пет показателя: 1.административно ръководство и организация на дейността на СНС, 2. организация на деловодната дейност, 3.срочност на разгледаните дела, 4. срочност на изготвяне на съдебните актове и 4.качеството на съдебните актове. Констатирано е, че в Специализирания наказателен съд е създадена много добра организация на административната дейност. Процесът на обслужване на гражданите е оптимизиран. Осигурена е откритост, достъпност и прозрачност на действията на съда. Сочи се, че в СНС се прилага принципа на случайния подбор, чрез Централизираната система за разпределение на делата /ЦСРД/, внедрена във всички съдилища в страната от 01.10.2015 г. Констатирано е още, че дейността по организация на образуване, движение и приключване на делата е много добра. Сочи се, че през двете проверявани години 2016 г. и 2017 г. има наказателни дела, които са подробно описани, по които мотивите към постановените присъди са изготвени извън законоустановения срок. Прави се констатация, че забавата по отделните дела се дължи както на фактическата и правна сложност на конкретното дело, така и поради факта, че изготвянето на мотивите е изисквало детайлна преценка и анализ на значителен по обем доказателествен материал. Независимо от направените положителни констатации за дейността на Специализирания наказателен съд по всички горепосочени показатели, Инспекторатът към ВСС е счел, че с оглед констатираните нарушения, макар и не чести такива, на сроковете при насрочване на делата, изготвянето и предаването на съдебните актове, следва да препоръча на административния ръководител на СНС и на съдиите в съда, да предприемат необходимите мерки за подобряване на организацията на работата по насрочването, изготвянето и предаването на съдебните актове в установените процесуални срокове. С оглед дадените препоръки са взети съответните мерки за преодоляване на допуснатите в СНС слабости, като на съдиите от СНС е обърнато внимание, че следва да насрочват, изготвят и предават в законоустановените срокове съдебните си актове.

 През 2018 година на СНС беше извършена проверка по конкретна преписка за определени специални разузнавателни средства вследствие на взето Решение на заседание от 15.03.2018 г. /т.22 и т.8/ от Националното бюро за контрол на специалните разузнавателни средства. От Комисията за контрол над службите за сигурност, прилагането и използването на СРС към Народното събрание на Република България бе извършена проверка на осн. чл.261 от ЗЕС. При проверките не бяха констатирани нарушения.

Освен контрола на национално ниво, дейността на специализираните институции, в частност на Специализирания наказателен съд, е подложена на ежегоден мониторинг от Европейската комисия във връзка с проследяването напредъка на България по механизма за сътрудничество и оценка. Ръководството на съда имаше две срещи на 21.03.2018 г. и 05.10.2018 г. с представители на Европейската Комисия, на които бяха обсъдени въпроси като състоянието на специализираните институции, евентуално възникнали проблеми и затруднения. Беше предоставена информация за движението и броя на делата, както и детайлни справки по определени, интересуващи Комисията дела /обикновено се касае за дела с голям обществен интерес/.

 През месец ноември 2018 година беше публикуван докладът на Европейската комисия, изготвен на 13.11.2018 г., в гр.Страсбург, Република Франция, относно напредъка на България по механизма за сътрудничество и оценка. В доклада се представя напредъкът, който е постигнат след отправянето на препоръките отправени от Европейската комисия от месец ноември 2017 г., за да се преодолеят слабостите на съдебната реформа в борбата срещу корупцията и организираната престъпност. Според Доклада на Европейската комисия от месец ноември 2017 г., специализираните институции, в това число и Специализираният наказателен съд, създадени през 2012 г., са започнали да постигат съгласувани резултати, що се отнася до влезлите в сила присъди по дела за организирана престъпност. Така с предишните доклади бе признат постигнатия напредък по отношение на организираната престъпност в България като се отчитат постигнатите трайни резултати в работата на специализирания съд и специализираната прокуратура в тази област. С оглед на гореизложеното мониторингът по шести показател за организираната престъпност е временно прекратен. Като ключов проблем в Доклада е идентифицирана липсата на последователни резултати в България, що се отнася до присъди по дела за корупция по високите етажи на властта. Посочено е още, че през 2016 г. прокуратурата е извършила преглед на извадка от приключилите дела за корупция с цел да идентифицира проблемите, които затрудняват успешното наказателно преследване в подобни случаи. Също така се дават препоръки усилията да подобряване на рамката за разследване и наказателно преследване на корупцията да продължат и в бъдеще, зада може България да успее да покаже конкретни резултати в продължителен период от време и така да се натрупат солидни постижения в това отношение.

Въпросът за наказателните производства с предмет тероризъм не е стоял във фокуса на изследване на мониторинга на Европейската комисия, но с оглед обсъждане на дейността на СНС и в третото направление от възложената му от закона компетентност за разглеждане на дела с предмет престъпления по Глава Първа от НК, следва да бъде отбелязано, че през февруари 2018 г. влезе в сила и първата по рода си присъда, постановена от Специализирания наказателен съд по НОХД №3412/2017 г., 11-ти състав, и проверена по реда на въззивния контрол от Апелативния наказателен съд по ВНОХД №229/2017 г., с която подсъдимият е признат за виновен в извършването на престъпление по чл.108А, ал.4 от НК и му е наложено наказание „лишаване от свобода“, което следва ефективно да изтърпи. Предвид обстоятелството, че това престъпление е въведено в Наказателния кодекс с изменение с ДВ бр.74 от 26.09.2015 г. по приложението на същия липсва каквато и да било съдебна практика, а такава се създава от специализираните институции.

През 2018 година, както и в предходните години, разпределението на делата между съдиите - докладчици се извършваше при стриктно спазване на чл.9 ЗСВ и прилагане на принципа за случайно разпределение на делата по продукта на ВСС, при спазване на Правилник за администрацията в съдилищата, Единна методика по приложението на принципа за случайно разпределение на делата в районните, окръжните, административните, военните, апелативните и специализираните съдилища, приета с Решение на ВСС по Протокол № 57 от 04.12.2014 г., изменена и актуализирана с Решение на ВСС по Протокол № 13 от 19.03.2015 г., изм. с решение на СК на ВСС по Протокол №1/10.01.2017 г. и Вътрешните правила за случайно разпределение на делата в СНС. От 01.10.2015 година се използва централизирана система за разпределение на делата на случаен принцип, чиито сървър се намира във ВСС. На случаен принцип се определят и съдебните заседатели чрез модул на деловодната система на съда САС – „Съдебно деловодство“.Прилагането на принципа за случайно разпределение е гаранция за независимост и прозрачност в съдебното производство, следи за равномерна натовареност на съдиите и не на последно място се явява и активна антикорупционна мярка. Изключенията от правилото са уредени и при промяна системно се отразяват във вътрешните правила за случайно разпределение на делата в СНС, като промените се дискутират и приемат или отхвърлят от Общото събрание на съдиите в Специализиран наказателен съд.

 Както бе отбелязано в миналогодишния доклад на СНС, една от препоръките в доклада на Европейската комисия по Механизма за сътрудничество и оценка, публикуван през месец януари 2017 година, е страната ни да създаде ясен график за въвеждане на електронно правосъдие. Въвеждането на всеобхватна система за електронно правосъдие е на дневен ред от няколко години, като в момента е известно, че се извършва по-нататъшен анализ в рамките на проект, финансиран със средства на Европейския съюз, от което следва, че работата по изграждането на такава система продължава активно.

На 16.10.2018 г. беше внедрена единна програма за елекронно правосъдие в САС „Съдебно деловодство“ в СНС, която позволява да се правят справки от страните по конкретно електронно дело в системата. Достъпът се управлява /разрешава, променя или спира/ от компетентния за съответното дело съд, чрез попълване и подаване на писмено искане за това. През портала са достъпни само данни и документи изпратени и заредени в системата на съответния съд, компетентен да разгледа делото.

В Специализирания наказателен съд продължават да се правят електронни папки на делата, както и да се правят справки по движението на делата от сайта ни. С оглед спестяване на технически и материален ресурс материалите по делата в това число и досъдебното производство в цялост се сканират от служители на съда и се предоставят на страните за запознаване в електронен вариант. Така прилаганата мярка спестява както време така и материален ресурс да бъдат многократно снимани делата ведно с досъдебното производство от съда, който в голяма част от случаите са над 20 тома, понякога достигат и до 200, 300 и повече тома. От друга страна обаче сканирането на цялото дело води до затрудняване дейността на съда, тъй като служителите са ангажирани преимуществено с тази дейност, а не със същинската си такава. С оглед на така констатираното следва да бъде създадена организация от страна на ръководството на Специализираната прокуратура електронни досиета на делата да бъдат създавани още при самото образуване на досъдебното производство от Специализираната прокуратура като всеки един документ бъде сканиран и съхраняван в папката на делото, в том и страница съответстващ и на делото, което е на хартиен носител.

Постановените от Специализирания наказателен съд съдебни актове се изпращат за публикуване незабавно на централния уеб-базиран интерфейс, поддържан от ВСС, при спазване на разпоредбите на Закона за съдебната власт.

Продължава и обмена на данни между информационната система на Специализирания наказателен съд и ядрото на Единната информационна система за противодействие на престъпността /ЕИСПП/. Това също е една много важна стъпка, тъй като ЕИСПП е част от Системата на електронното правосъдие и ще позволи да се покаже статистически обработена информация в областта на наказателното производство.

 С промените в НПК, публикувани в ДВ бр.63 от 04.08.2017 г., в сила от 05.11.2017 г., на Специализирания наказателен съд станаха подсъдни така наречените „дела за корупция по високите етажи на властта“, а именно конкретни престъпни състави по чл. 201 – 205, 212, 212а, 219, 220, 224, 225б, 226, 250, 251, 253 – 253б, 254а, 254б, 256, 282 – 283а, 285, 287 – 289, 294, 295, 299, 301 – 307, 310, 311 и 313 от Наказателния кодекс, извършени от народни представители, членове на Министерския съвет и заместник-министри, председатели на държавни агенции и държавни комисии, изпълнителни директори на изпълнителните агенции, и техните заместници, управителя на Националния осигурителен институт, управителя на Националната здравноосигурителна каса, изпълнителния директор и директорите на териториалните дирекции на Националната агенция за приходите, директора на Агенция "Митници", началници на митници, митнически бюра и пунктове, членовете на Комисията за отнемане на незаконно придобито имущество и Националното бюро за контрол на специалните разузнавателни средства, областни управители и заместник областни управители, съдии, прокурори и следователи, членове на Висшия съдебен съвет, главния инспектор и инспекторите в Инспектората към Висшия съдебен съвет, кметовете и заместник-кметовете на общини, кметовете и заместник-кметовете на райони и председателите на общински съвети.

До края на 2018 година в Специализирания наказателен съд са образувани 25 броя наказателни дела от общ характер по тези текстове.

 Тази промяна в процесуалния закон неминуемо доведе до увеличаване на броя на делата, подсъдни на Специализирания наказателен съд, като същите се отличават с голяма фактическа и правна сложност и изискват ангажирането на голям времеви и човешки ресурс.

През изминалата година се увеличи и постъплението в Специализиран наказателен съд на искания за издаване на разрешение за използване на специално разузнавателно средство по Закона за специалните разузнавателни средства и чл.172 и следващите от Наказателно процесуалния кодекс 3 411 броя дела по ЗСРС /3 044 броя през 2017 год/. Даването на разрешение или постановяването на отказ е свързано със запознаване с всички материали в делото, които в част от случаите са в голям обем. До увеличение на внесените за разглеждане искания за прилагане на специално разузнавателно средство допринесе и обстоятелството, че Комисията за противодействие на корупцията и за отнемане на незаконно придобито имущество, която бе създадена със Закона за противодействие на корупцията и за отнемане на противозаконно придобито имущество /обн.ДВ бр.7 от 19.01.2018 г./, започна да функционира от януари месец 2018 г. Съгласно чл.13, ал.1, т.7 от Закона за специалните разузнавателни средства, дирекцията по чл.16, ал.2 от ЗПКОНПИ има право да иска използването на специални разузнавателни средства.

 И през 2018 година председателят и заместник-председателите се оказаха най-натоварените съдии в Специализирания наказателен съд. Данните сочат, че през отчетната 2018 г. председателят Георги Ушев е приключил 339 дела за 5 месеца, и. ф. председателят Мариета Неделчева е приключила 1 051 дела и заместник - председателите Пламен Панайотов и Мариета Райкова съответно 1 151 броя дела и 917 броя дела, при средна натовареност от 410 броя дела на съдия. Така посочения голям брой приключили дела се дължи преимуществено на произнасянето на председателя и на заместник председателите на СНС по постъпили искания за даване на разрешение за използване на специално разузнавателно средство по реда на чл.15, ал.1 от ЗСРС.

**Правораздавателна дейност:**

 През 2018 год. в съда са постъпили и са образувани общо 7 778 дела /6 957 за 2017 год./ или увеличението е с 11.80 %. Това означава, че през 2018 г. един съдия реално е получил средно по 409 броя дела /385 за 2017 год*./.* Съгласно разпоредбата на чл.100а, ал.2 от Закона за съдебната власт, Специализираният наказателен съд е приравнен по степен на окръжен съд. Същевременно, тук е от значение да се отбележи, че Специализираният наказателен съд разглежда и решава единствено първоинстанционни наказателни дела, за разлика от окръжните съдилища, които разглеждат дела /граждански и наказателни/ и като втора инстанция. При това, не са малко случаите на провеждани съдебни следствия пред Специализирания наказателен съд, като първа инстанция, по НОХ дела, отличаващи се с изключителна фактическа и правна сложност, срещу организирани престъпни групи и свързаните с тях вторични престъпления, в хода на които са извършвани разпити на стотици свидетели, назначавани са и са изслушвани множество експертизи и т.н.

**От постъпилите през 2018 год. общо 7 778 броя дела, по отделни видове дела цифрите сочат следното:**

- постъпили НОХ дела – 197 броя /204 броя през 2017 год./;

- постъпили ЧН дела – 7 580 броя /6 753 броя през 2017 год./;

- постъпило НАХ дело – 1 брой.

От постъпилите 197 наказателни общ характер дела са с предмет както следва: 1 дело е по Глава Първа от НК; 27 дела по Глава Пета от НК, 7 дела по Глава Шеста, 13 дела по Глава Осма, 149 дела по Глава Десета от Наказателния кодекс. От изложеното е видно, че най-големия брой постъпили дела са тези по Глава Десета от НК, каквато е и основната специализация на съда.

**Постъпилите 7 580 частни наказателни дела по видове са както следва:**

* 3 411 броя дела по ЗСРС /3 044 броя през 2017 год./;
* 2 967 броя по чл. 159а, чл. 161, чл. 164 и чл. 165 НПК /2 755 броя през 2017 год./;
* 483 броя по чл. 222 и чл. 223 НПК /430 броя през 2017 год./;
* 310 броя по чл. 65 НПК /218 броя през 2017 год./;
* 104 броя по чл. 64 НПК /76 броя през 2017 год./;
* 5 броя дела по чл. 368 НПК /25 броя през 2017 год./;
* 51 броя по чл. 61, ал. 3 НПК /23 броя през 2017 год./;
* 44 броя дела по чл. 23, чл. 25 и чл. 27 НК /37 броя през 2017 год./;
* 6 броя дела по молби за реабилитация /4 броя през 2017 год./;
* 10 броя по чл. 243 НПК /17 броя през 2017 год./;
* 55 броя дела по чл. 68 НПК /40 броя през 2017 год./;
* 49 броя дела по чл.68 ЗМВР /21 броя през 2017 год./;
* 11 броя дела по чл. 72 НПК /3 броя през 2017 год./;
* 6 броя дела по чл. 69 НПК
* 2 броя дела по ЗЕЗР
* 66 броя дела по други текстове /59 броя дела през 2017 год./.

През 2018 година са постъпили 4 НОХ дела, по които досъдебното производство е над 100 тома, както следва: НОХД № 658/2018 година – 197 тома, НОХД № 664/2018 година – 195 тома, НОХД № 2377/2018 година – 149 тома, НОХД № 1124/2018 година – 136 тома.

НОХ дела с от 51 тома до 100 тома са 7 броя, а от 21 до 50 тома са 41 броя, от 11 тома до 20 тома – 57 броя, а до 10 тома – 88 броя дела или средно по 20 тома на дело.

**Постъпилите дела по брой подсъдими са както следва:**

* дела с повече от 10 подсъдими – 3 броя – НОХД № 1252/2018 година – 19 подсъдими, НОХД № 1144/2018 година - 12 подсъдими, НОХД № 2804/2018 година – с 12 подсъдими.
* дела с 10 подсъдими – 2 броя;
* дела с 9 подсъдими – 3 броя;
* дела с 8-ма подсъдими – 6 броя;
* дела с 7-ма подсъдими – 6 броя;
* дела с 6-ма подсъдими – 11 броя
* дела с 5-ма подсъдими – 16 броя
* дела с 4-ма подсъдими – 13 броя.
* дела с 3-ма подсъдими – 27 броя.
* дела с 2-ма подсъдими – 33 броя и
* дела с 1 подсъдим – 77 броя.

 През 2018 година броят на подсъдимите по внесените НОХ дела е средно по 3.06 на дело.

 По внесените през 2018 година НОХ дела свидетелите са средно 25,75 броя на дело, като по 1 има повече от 100 свидетели / НОХД № 664/2018 година – 219 свидетели, а по 9 броя дела свидетелите са повече от 50 броя -

НОХД № 523/2018 година – 85 свидетели, НОХД № 1252/2018 година – 93 свидетели, НОХД № 2615/2018 година – 78 свидетели, НОХД № 2675/2018 година – 73 свидетели, НОХД № 3076/2018 година – 66 свидетели, НОХД № 3555/2018 година – 53 свидетели, НОХД № 3705/2018 година – 72 свидетели, НОХД № 4039/2018 година – 62 свидетели и НОХД № 4163/2018 година – 78 свидетели.

 По постъпилите НОХ дела вещите лица са средно по 6,31 броя на дело, като по 7 дела вещите лица са над 20 броя / НОХД № 485/2018 година – 26 броя; НОХД № 489/2018 година – 26 броя, НОХД № 523/2018 година – по 21 броя, НОХД № 668/2018 година – 27 броя, по НОХД № 1252/2018 година – 28 броя, НОХД № 2615/2018 година – по 33 броя и по НОХД № 4163/2018 година – 33 броя.

През отчетната 2018 год. с акт по същество /присъда, споразумение/ са решени общо 143 броя /130 броя през 2017 год./, от които 58 с присъди /43 за 2017 год./, 85 със споразумения /87 за 2017 година/.

Прекратените дела през 2018 год. са общо 57 /41 броя през 2017 год./, от които с прекратено съдебно производство за допуснати процесуални нарушения и връщане на делото на прокурора за 2018 г. са 41 броя, а по 16 дела е прекратено съдебното производство и са изпратени по подсъдност на друг съд или не е одобрено внесено споразумение сключено между представител на прокуратурата и защитниците на обвиняемите лица и самите обвиняеми лица.

 2018 год.

 Прекратени НОХД– 57 бр.

* дела с прекратено съдебно производство и връщане на прокурора – 41 броя
* дела с прекратено съдебно производство и изпратени по подсъдност на друг съд – 4 броя
* дела, по които не е одобрено внесено споразумение постигнато между прокуратурата и обвиняемите – 10 броя
* дело с прекратено наказателно производство – 1 брой
* дело, обединено с друго – 1 брой.

От тях :

* + обжалвани 21 броя
	+ потвърдени са 13 броя
	+ отменени 6 броя
	+ с неприключил инстанционен контрол 2 броя
	+ прекратени и върнати на СП от АСНС – 2 броя.

**За сравнение през 2017 година:**

Прекратени НОХД– 41 бр.

* дела с прекратено съдебно производство и връщане на прокурора – 27 броя
* дела с прекратено съдебно производство и изпратени по подсъдност на друг съд – 5 броя
* дела, по които не е одобрено внесено споразумение между прокуратурата и обвиняемите – 9 броя

В Специализирания наказателен съд бе извършен анализ на причините за прекратяване на съдебното производство и връщане на делата на Специализираната прокуратура, като видно от посочената статистика броя на прекратените съдебни производство значително е нараснал в сравнение с този през 2017 г., повече от 50%.

Основните допуснати съществени нарушения на процесуалните правила, които са констатирани от съдебните състави на Специализирания наказателен съд, са концентрирани главно в нарушението да научи за какво престъпление е привлечен обвиняемия в това качество съгласно разпоредбата на чл.249, ал.4, т.1 от НПК и главно се изразява в непосочване на всички факти в обстоятелствената част на обвинителния акт, които обуславят субективните и обективни признаци на престъплението - дата, място и механизъм на извършване на престъпното деяние и участието на подсъдимите лица в него. Големият процент увеличение на делата, по които е прекратено съдебното производство и делото е върнато на Специализираната прокуратура, се дължи и на обстоятелството, че по част от делата обвинителните актове са внесени от некомпетентен прокурор. В повечето случаи обвинителните актове в СНС са внесени от Софийска градска прокуратура, след като веднъж делото вече е било връщано от СГС на СГП за отстраняване на констатирани съществени процесуални нарушения. Междувременно компетентността на Специализирания наказателен съд е разширена, като на този съд е възложено разглеждането на така наречените дела за „корупция по високите етажи на властта“ с измененията в НПК с ДВ бр.63 от 2017 г. и обвинителния акт е внесен за разглеждане в СНС от прокурор при СГП, което е в разрез с ТР №5/16.01.2014 г. на НК на ВКС.

**Статистиката по видове на решените дела с акт по същество общо за всички съдии от СНС е както следва:**

- НОХД – 143 броя /130 броя през 2017 год./, от които

- решените с присъда – 58 броя /43 броя през 2017 год./;

- решените със споразумение в съдебна фаза 70 броя /38 броя през 2017 год.

- решени със споразумение от досъдебна фаза 15 броя /49 броя през 2017 година/;

- общо приключили със споразумение 85 броя /87 броя през 2017 год./.

- ЧНД –7 592 броя /6 753 броя през 2017 год./, от които

 - разпити на свидетели или обвиняеми пред съдия – 483 броя /430 броя през 2017 год./;

 - мерки по чл.64 НПК - 104 броя /76 броя за 2017г./;

 - мерки по чл. 65 НПК - 313 броя /216 броя за 2017г./

 - кумулации – 49 броя /34 броя през 2017 година/

 - реабилитации – 6 броя /4 броя през 2017 година/

 - дела по ЗСРС – 3411 броя /3044 броя през 2017 година/

 -други дела в закрито съдебно заседание от досъдебно производство – 3 226 броя /2 949 броя през 2017 година/, от които:

* + - 2 967 броя по чл. 161, чл. 164 и чл. 165 НПК;
		- 7 броя по чл. 368 НПК;
		- 52 броя по чл. 61, ал. 3 НПК;
		- 9 броя по чл. 243 НПК;
		- 55 броя по чл. 68 НПК;
		- 49 броя по чл. 68 ЗМВР;
		- 10 броя по чл. 72 НПК
		- 6 броя по чл. 69 НПК
		- 71 броя други дела.

Средната натовареност на един съдия от Специализираниянаказателен съд досежно разглежданите от същия дела през отчетната 2018 г. е 34,88 броя дела на месец /32,71 броя през 2017 год./, а досежно свършените дела – 34,18 броя дела на месец /31,91 броя през 2017 година/.

През 2018 година съдиите в СпНС са приключили 97,98 % - 7 792 броя от разглежданите дела. Останали са несвършени 2,02 % - 161 броя дела.

При делата от общ характер – 355 броя, от които 158 броя останали за разглеждане от предходната година и 197 броя постъпили през 2018 година са приключили 56,34 % /или 200 броя дела, при 171 броя през 2017 година/, а 43,66 % /или 155 броя дела, при 158 броя през 2017 година/ са останали несвършени към края на отчетния период.

От постановените присъди по 58 броя дела /43 броя през 2017 година/ 45 броя са осъдителни /34 броя през 2017 година/ и 13 – оправдателни /при 9 броя през 2017 година/.

По Глава Първа от НК са постановени 1 осъдителна присъда, по Глава Втора от НК е постановена 1 оправдателна присъда; по Глава Пета НК са постановени 13 присъди, от които 10 осъдителни и 3 оправдателни ; по Глава Шеста е постановена 1 присъда – осъдителна; по Глава Осма са постановени 4 присъди, от които 2 осъдителни и 2 оправдателни; по Глава Десета НК са постановени 38 присъди, от които 7 са оправдателни.

 През 2018 година от СНС бяха приключени с осъдителни присъди първите дела по новата подсъдност. По НОХД № 3766/2017 година, СНС - 6-ти състав, е признал за виновен един от подсъдимите да престъпление по чл.219, ал.2 вр. ал.1 вр. чл.26, ал.1 от НК , а друг от подсъдимите е признал за невиновен и го е оправдал за извършено престъпление по чл.217, ал.4 вр. ал.2 вр. ал.1 от НК. По НОХД № 361/2018 година, СНС, 4-ти състав, е постановена осъдителна присъда по отношение на подсъдимото лице, като същото е признато за виновно в извършването на престъпление по чл.219, ал.2 от НК. Двете наказателни производства са изпратени на АСНС с оглед постъпили жалби и протести.

Броят на делата, чието разглеждане е приключило в рамките до 3 месеца през 2018 г., е 7 715 броя /99%/, от които 131 НОХД /105 през 2017 год./, 483 броя разпити на свидетели и обвиняеми /430 броя през 2017 година/ и 7 101 броя ЧНД от досъдебното производство, кумулации и реабилитации /6 314 броя през 2017 година/.

Статистиката на обжалваните и протестирани съдебни актове за 2018 г. сочи следното:

- НОХД – 56 бр. присъди;

- НЧД - кумулации- 13 бр.;

- НЧД от досъдебното производство - 304 бр.

През 2018 година резултатите от въззивна и касационна инстанция по отношение на постановени присъди, сочат следното:

- 3 бр. потвърдени присъди,

- 10 бр. изменени присъди и

- 3 бр. отменени присъди

Останалите обжалвани присъди са в процес на инстанционен контрол.

От обжалваните 13 броя кумулации – 5 са потвърдени, 4 изменени, 2 отменени и по 2 дела все още няма произнасяне на АСНС.

От обжалваните 304 броя частни наказателни дела 216 бр. са потвърдени, 38 броя са изменени и 50 броя отменени.

Броят на осъдените през 2018 г. лица е 369 /306 през 2017 година – 21% увеличение/, а броят на оправданите лица – 70 /67 през 2017 година/.

Най - често налаганото наказание е "лишаване от свобода" до 3 години – 258 лица /263 лица през 2017 година/, в т. ч. на 179 лица изтърпяването на наложеното наказание е отложено по реда на чл. 66 НК /167 през 2017 година/. Наказания "лишаване от свобода" над 3 години до 10 години са наложени на 38 лица /40 лица през 2017 година/.

 Така наложените общо наказания "лишаване от свобода", чието изпълнение не е отложено, а е постановено ефективното му изтърпяване възлизат общо на 117 броя /138 броя през 2017 година/, от които 79 броя до три години, 38 над 3 години до 10 години.

 През 2018 година са наложени наказания „пробация” на 2 лица и „Глоба“ на 2 лица.

 През 2018 година са издадени изпълнителни листове за сумата от 1 949 348 лева, а общо за шестте години функциониране на съда – 5 327 153 лева.

 Независимо, че делата, постъпващи в СНС са многотомни, с голяма фактическа и правна сложност, с голям брой подсъдими лица, съдиите от СНС са работили като цяло качествено, насрочвали са и са разглеждали делата в изискуемите от закона срокове и при показатели, сочещи непрекъснато повишаване на ефективността, независимо от увеличаващия се брой дела.

 От изготвената статистика е видно, че делата приключват сравнително бързо 99% – до 3 месеца, като изключение са НОХ делата. При тях процентът на приключилите до 3 месеца е 65,50 %. Следва да се отбележи, че юрисдикцията на СНС за подсъдните му първоинстанционни наказателни дела от общ характер е за престъпления от изброените в чл. 411а, ал.1 НПК, осъществени на цялата територия на Република България. При това съгласно чл.411, ал.3 от НПК на Специализирания наказателен съд са подсъдни и делата за престъпленията по ал.1, извършени в чужбина. По тази причини и с оглед естеството на престъпната дейност, която в много случаи надхвърля границите на Република България, често се е налагало по делата да бъдат използвани инструментите на международно правното сътрудничество. През 2018 г. съдиите в СНС са издали дванадесет европейски заповеди за арест за задържането и предаването на подсъдими лица. В Специализирания наказателен съд са постъпили и са приети за изпълнение 4 европейски заповеди за разследване – две от Република Румъния и две от Кралство Нидерланция. Съдиите в СНС, са изготвили 3 Европейски заповеди за разследване за разпит чрез видеоконферентна връзка и 11 молби за правна помощ въз основа на Конвенцията за взаимопомощ по наказателно правни въпроси между държавите членки в Европейския съюз в съответствие с чл. 34 от Договора на Европейския съюз /Конвенция 2000/ и Европейската конвенция за международно сътрудничество по наказателни дела от 1959 г.

На 11.05.2018 г. съдия Елена Попова е отправила преюдициално запитване до Съда на Европейския съюз на осн. чл.267 от ДФЕС, което се отнася до тълкуването на чл.3, член 4, Параграф 1 и чл.10 от Директира /ЕС/ 2016/343 на Европейския парламент и на Съвета от 9 март 2016 г. относно укрепване на някои аспекти на презумпцията за невиновност и на правото на лицата да присъстват на съдебен процес в наказателното производство във връзка със съображения 16 и 48, както и членове 47 и 48 от Хартата на основите права на Европейския съюз.

Съдът на Европейския съюз /първи състав/ е отговорил на така отправеното запитване с Решение от 19.09.2018 г. по дело С-310/18 РРU.

На 31.05.2018 г. е изготвено Преюдициално запитване до Съда на Европейския съюз от съдебен състав с председател съдия Иво Хинов по НОХД №1386/2018 г. Със същото съдебният състав е задал въпрос дали е съответна на чл.4, ал.1, изр.1 вр. съобр.16 и съобр.17 от Директива 2016/343 националната съдебна практика, която изисква съдържанието на споразумението /сключено в рамките на наказателното производство/ да се посочат като извършители на съответното престъпление не само обвиняемия, който се е признал за виновен и е сключил споразумение, но също така и други обвиняемия, негови съучастници, които не са сключили това споразумение, които не са се признали за виновни и спрямо които наказателното производство продължава по общия ред, които обаче са се съгласили първия обвиняем да сключи споразумение.

 На 22.10.2018 г. съдебен състав с председател съдия Иво Хинов и член-съдия – съдия Елена Попова са задали преюдициално запитване до Съда на ЕС по НОХД № 1 006/2016 г. по описа на СНС по реда на чл.485 и сл.НПК, чл.268, ал.2 от ДФЕС. Формулираният въпрос е следният: ще бъде ли нарушено правото на обвиняемия да присъства на съдебен процес по чл.8, ал.1 и ал.2 вр. съобр.35 и съобр.44 от Директива 2016/343, ако е проведено едно от съдебните заседания по наказателно дело в отсъствието на обвиняемия, като последният е бил редовно призован, бил е надлежно уведомен за последиците от своето неявяване, бил е защитаван от избран от него адвокат – в следните случая: а/ не се е явил поради зависеща от него причина /а именно взел е решение да не участва в конкретно съдебно заседание/

б/ не се е явил поради независеща от него причина /а именно заболяване/, ако след това уведомен за извършените в негово отсъствие действия е взел информирано решение, с което :

- е заявил, че не оспорва законността им на основание своето неявяване и не желае да се преповтарят в негово отсъствие

- е заявил, че желае да вземе участие в тези действия, като съдът е извършил допълнителен разпит на посоченото от него лице, при което е дал пълноценна възможност на обвиняемия да участва.

По така направеното запитване се очаква решение на Съда на Европейския съюз.

На 27.12.2018 г. по НЧД №4311/2018 г- съдия Иво Хинов е задал преюдициално запитване, а именно**:** Съответна ли е на чл. 267 ДФЕС и чл.47 ал.2 от Хартата такова тълкуване на националния закон - чл. 489 ал.2 НПК - което задължава запитващата юрисдикция, въпреки че е задала преюдициално запитване относно законността на задържане под стража в наказателно производство, вместо да изчака да получи отговор от Съда, направо да се произнесе относно тази законност.

 Ако отговорът на първия въпрос е отрицателен:

§9.2.1. Въз основа на последното изречение на съображение 16 от Директива № 343/2016, следва ли националният съдия така да тълкува националното си право, че преди да вземе решение за продължаване на предварителното задържане, той "трябва първо да се увери, че съществуват достатъчно елементи на уличаващи доказателства за да бъде обосновано съответното решение".

§9.2.2. При аргументирано и сериозно оспорване от защитата именно на тези "достатъчно елементи на уличаващи доказателства", дължи ли се отговор от националния съдия, съобразно изискването на чл. 47 ал.1 от Хартата за осигуряване на ефективно правно средство за защита в рамките на съдебния контрол върху продължаване на задържането.

§9.2.3. Ще бъде ли нарушен чл.4 вр чл.3 от Директивата, както е разтълкуван в С-310/18, ако националният съд, при взимане на решението си за продължаване на предварително задържане, се мотивира съобразно практиката на Съда по ЕКЧП по чл. 5 ал.1 б."с" ЕКЧП - а именно установи наличието на доказателства в подкрепа на обвинението, които по своето естество "може да убедят един независим наблюдател, че лицето може да е извършил деянието" и по чл. 5 ал.4 ЕКЧП - а именно като ефективно и реално се произнесе по възраженията на защитата, свързани със законността на задържането под стража. По така направеното запитване е изготвено Определение от 12.02.2019 г. от Съда на Европейския съюз по дело № С-8/19РРU.

 На производство са 1 НОХ дело образувано през 2013 г., 10 НОХ дела, образувани през 2014 година и 21 НОХ дела, образувани през 2015 година.

Положителна е и тенденцията за уеднаквяване на съдебната практика в резултат на провеждани в рамките на съда eжемесечни обсъждания на Общо събрание на съдиите в СНС.

Съгласно чл.29, ал.8 ЗСРС, отчетният доклад за дейността на съда през годината представя и данни относно броя на дадените разрешения и изготвените ВДС.

През 2018 г. са издадени 2 940 броя разрешения по ЗСРС /2 146 броя за 2017 год./ и са постановени 471 броя откази /898 броя за 2017 год./.

През 2018 г. са предадени в съда 578 броя веществени доказателствени средства /за сравнение 553 броя през 2017 година/.

 **Предприети мерки за подобряване функционирането на съда:**

 **Във връзка с решаване на сградния проблем на съда:**

Специализираният наказателен съд през 2018 г. продължи да е изправен пред остър недостиг на помещения необходими за нормалното му функциониране. Предоставените ни помещения в сградата са крайно недостатъчни. През 2018 г. бяха направени първи стъпки в насока разрешаване на този проблем. След проведени разговори и среща между представители на ДКСИ с оглед решаване сградния проблем както на СНС, така и на останалите специализирани институции, бе предложено решение ДКСИ поетапно да напусне сградата, като я предостави за ползване на специализираните институции. С Решение №779/ 01.11.2018 г. за възлагане на председателя на Държавната комисия по сигурност на информацията да сключи договор за покупка на имот в полза на държавата и за предоставянето му безвъзмездно за управление на ДКСИ, Министерски съвет е взел решение да предостави за управление на имот с изградена в него административна сграда, където да се настанят служителите на Комисията.

 През 2012 година, когато Специализираният наказателен съд започна дейността си, щатната численост беше 36 бройки – 11 съдии и 25 служители. През годините броят на съдиите и служителите се увеличи и към настоящия момент щатната ни численост е 71 броя – 21 съдии и 50 служители. В момента съда разполага само с 4 съдебни зали, в които да провеждат заседания 19 съдебни състава. С оглед предстоящото предоставяне на допълнително пространство се обмисля създаването и оборудването на още поне 4 съдебни зали, кабинети за съдии, тъй като в момента част от съдиите са настанени по трима, а кабинетите са крайно малки. Предвижда се оборудването на стаи за деловодства, тъй като двете явни деловодства, с които разполага СНС към момента са недостатъчни. Предвижда се и създаване на адвокатска стая, където защитниците и останалите страни по делата да могат да са запознават с материалите по делото. До момента тази дейност се извършва в едно от явните деловодства. Както многократно е подчертавало ръководството на СНС единствената възможност за нормалното функциониране на съда е да се предоставят още помещения – за веществени доказателства, за деловодства, секретарски стаи, съдийски кабинети и съдебни зали, което предстои да се случи в близко бъдеще.

**Организационни мерки:**

В изпълнение на разпоредбите на ПАС бяха проведени годишни инвентаризации за наличността на делата в служба “Деловодство”, както и на деловодната система, проверка на регистратурата за класифицирана информация и проверка за наличността на веществените доказателства.

**Медийна политика:**

 Специализираният наказателен съд продължи и през 2018 година да предоставя възможност за запознаване на обществеността с информацията по делата и води адекватна медийна политика, при спазване на принципите за откритост, достоверност и пълнота на сведенията, осигуряване на еднакви условия за достъп, законност на достъпа и уместно съчетаване на защита на правото на информация със защита на личната информация, както и гарантиране сигурността на държавата и обществото. На интернет страницата на съда се публикуват данни за делата и графици за съдебните заседания, обявени са и вътрешните правила за достъп до обществена информация, като своевременно се изнасят и съобщения относно медийно проследявани и привличащи публичния интерес дела, с цел да се даде възможност на обществеността и медиите да следят напредъка по тях. С представители на всички медии сме установили добри взаимоотношения, основани на внимание и взаимно уважение, като е постигнат баланс между нуждата от отразяване на делата и безпрепятствено протичане на отразяваните наказателни производства.

 **Мерки за повишаване квалификацията:**

И през 2018 година продължиха да се прилагат утвърдените в съда конкурсно начало за подбор при назначаването на съдебните служители, задължителното им начално и последващо обучение.

 На практика всички съдии и съдебни служители са участвали в различни форми на обучение и повишаване на квалификацията, в това число и дистанционни форми на обучение. Голям брой съдебни служители и съдии се възползваха от организираните чуждоезикови обучения по английски или френски език от Националния институт на правосъдието, като са посещавали присъствена форма или са участвали в неприсъствената форма – т.нар онлайн обучение. Създадената организация в съда позволява на всеки желаещ магистрат и съдебен служител да посещава обучения и надгражда своите професионални знания и умения.

През 2018 г. съдии и служители при СНС са участвали в обучителни семинари по проблемите на борбата с организираната престъпност, корупционни престъпления и тероризма, използването на инструментите на международно правно сътрудничество и най-вече прилагането на Закона за Европейската заповед за разследване, както и представяне функциите и ролята на Евроджъст при реализиране на международно сътрудничество, организирани в рамките на осъществявания от фондация „Риск Монитор“ проект „Борба с организираната престъпност“, финансиран от „Америка за България“.

За периода от ноември – декември месец 2018 г. Специализирания наказателен съд беше посетен по линия на обменните стажове, организирани от Европейската съдебна мрежа за обучение, от колеги прокурори от Италия и от Германия. За периода от 13 до16.11.2018 г. СНС беше посетен от прокурор от Окръжна прокуратура – гр.Торино, Италия, като същият обмени опит и добри практики със съдии от СНС във връзка с разглеждането и решаването на наказателни дела с предмет организирана престъпна дейност. За времето от 10 до 14.12.2018 г. СНС бе посетен от двама колеги – прокурори от Окръжната прокуратура в гр.Франкфурт – ФРГ. На същите бе представена компетентността на СНС, и главно работата по дела с предмет тероризъм. Бяха проведени работни срещи с представители на Специализираната прокуратура, следователи при Следствения отдел на Специализираната прокуратура, ДАНС, ГД БОП, работещи също в ресор – тероризъм.

 През 2017 г. стартира реализирането на Проект „Юпитер“ подпомаган от Съдебната програма на Европейския съюз, в който участва и съдия от СНС. В проекта участват шест държави партньорки – Франция, Германия, България, Белгия, Испания и Холандия. Целта на програмата бе да бъде събрана основна информация за процедурите, които се прилагат при разследване и съдене на извършителите на терористични актове, както и съдебното третиране на чуждестранните терористи бойци във всяка една от държавите участнички в проекта. Задача на проекта е също така да се създадат близки взаимоотношения между съдиите и прокурорите от държавите членки, засегнати в най-голяма степен от проблема, основно чрез учебни визити организирани в периода септември 2017 г. – юни 2018 г., както и да се проведе езиково обучение – на английски език относно използваната терминологията в тази област, както и да се създаде наръчник за работа в областта на борбата с тероризма. За времето от 10.04-12.04.2018 г. бе организирана учебна визита на участниците в проекта „Юпитер“ с помощта на представители на Министерство на правосъдието. Участниците в проекта от Белгия, Германия, Холандия, Испания, Франция и България бяха посрещнати от г-н Евгени Стоянов в Министерство на правосъдието. След което беше осъществена среща с Главния прокурор на Р България – г-н Сотир Цацаров и представители на ВКС – прокурор Цветомир Йосифов и прокурор Радосвет Андреев във Върховна касационна прокуратура и бе представена организацията и функционирането на българската прокуратура като цяло и в частност в областта на борбата с тероризма. В програмата бе включено представяне на компетентността на СНС, АСНС, Специализираната прокуратура и Апелативната специализирана прокуратура. Също организирани бяха срещи и с представители на ДАНС, ГД БОП и Специализирания отряд за борба с тероризма. На 18.12.2018 г. в гр.Париж, Франция бе проведена и финалната конференция, с участие на двама съдии от Специализирания наказателен съд, на която беше представен и изготвения вследствие усилената работа на експертите по проекта „Юпитер“, Наръчник за практиките в областта на борбата с тероризма, който е изготвен на английски и френски език. Наръчникът е изготвен благодарение на работата на представителите в проекта прокурори и съдия на английски език, като всеки от тях следваше да подготви и организира учебното посещение на останалите представители в държавата си.

 В заключение искам да ви уверя, че ние ще продължим да се развиваме и да посрещаме с готовност новите предизвикателства, които се появяват вследствие на измененията приемани от законодателя в НК и НПК. Като основен подход за справяне с тези предизвикателства намирам, че следва да се изгради дългосрочна мениджърска стратегия на СНС, която да включва включване на технологични подходи, по-бързо въвеждане на електронното правосъдие, както и да се изгради адекватна система за стимулиране на съдиите и съдебните служители според тяхната натовареност.

И.Ф.ПРЕДСЕДАТЕЛ НА СПЕЦИАЛИЗИРАН НАКАЗАТЕЛЕН СЪД:

 \_\_\_\_\_\_\_\_\_\_\_\_\_\_\_\_\_

 МАРИЕТА НЕДЕЛЧЕВА